Kies 'n Aandeel: Goeie week, maar ook 'n raaisel | Netwerk24
Kies 'n Aandeel: Goeie week, maar ook 'n raaisel
Deur Hanlie Stadler` 13 April 2019 06:30
Die beste korttermynbelegging wat jy die afgelope week kon doen uit die vyf aandele wat ons voorgestel het, was in die klere- en huiswaregroep TFG, moedermaatskappy van onder meer Foschini, Totalsports en American Swiss.
Kies 'n aandeel is Netwerk24 Sake se nuwe pretspeletjie saam met lesers wat in beleggings belang stel.
'n Belegging van R100 000 in dié maatskappy het die afgelope week met R4 710 of 4,7% gestyg – 'n verstommende styging in net 'n week. Dis 'n bietjie van 'n raaisel waarom – die groep het geen handelsverklaring uitgereik nie en daar is ook nie syfers oor die kleinhandelsektor as geheel uitgereik nie.
Die ander aandele op die lys was Anheuser-Busch InBev (AB InBev), Comair, Netcare en Fortress.
Die swakste belegging wat jy kon doen, was in die lugdiensgroep Comair, wat British Airways en Kulula in Suid-Afrika bedryf. Jou belegging sou met R888,89 oftewel 8,89% gedaal het.
Comair was die enigste aandeel uit die vyf in ons Kies 'n Aandeel-speletjie wat gedaal het, maar Netcare het nie geroer nie.
Maar hoe het lesers gestem? Die meerderheid mense (39%) het vir die tweede beste aandeel van die week, die bierreus AB Inbev, gestem en 'n stewige R1 332,85 in hul sak gesteek. Die tweede grootste persentasie stemme (31%) was ongelukkig vir Comair.
Net 11% van mense het vir die wenner, TFG, gestem.
Kies 'n Aandeel gaan 'n blaaskans neem vir die res van April, maar in Mei keer dié speletjie met mening terug met 'n meer realistiese tydlyn as 'n week en ook meer aandele om uit te kies. Hou dié ruimte dop – en dankie aan al ons lesers wat vir die pret saamspeel, al is daar geen geld op die spel nie!